Kaare Dybvad Bek (S), 2026-02-24:
Også tak for den gode debat, der har været her.
Der er mange ting, jeg gerne vil sige i den her tale, også nogle mere tekniske, men jeg vil egentlig også bare komme med en refleksion over den debat, der har været.
Men det kan godt nogle gange blive det her med, at det er tal – 700.000 pensionister, 500.000 børnefamilier.
Hvor meget får den ene, og hvor meget får den anden?
30 pct. her og 70 pct. dér.
Men jeg tror også bare, at det handler om mennesker.
Jeg sad for nylig på tamu-uddannelsen i Lejre.
Der sad en gut, som har været kriminel – oprindelig fra Nordjylland – som nu er kommet ind på det rette spor, og som ser frem til at få den her check, en håndsrækning til hans mulighed for også at komme tilbage på sporet, få et normalt arbejde og senere måske få en uddannelse.
Jeg sad hjemme hos min svigermor, som er pensionist og ikke har nogen stor indtægt, og som skylder meget af det, som hendes hus er værd.
Hun sparer i det daglige, og hun har fået at vide, at hun også får en check.
Jeg sad hos en ven, jeg har i Holbæk, som arrangerer juleaften for en masse mennesker, som måske ikke har nogen at holde jul sammen med.
Han har en hjemmeboende datter, som er studerende og har været igennem et kemoforløb blandt mange andre ting.
Hun får også de her penge.
Jeg tror, at det, der er fælles for alle dem, som jeg har mødt, for nu bare at nævne nogle eksempler, er, at det er mennesker, som selvfølgelig godt forstår, at det her ikke er penge, som kommer til at være der for evigt.
De forstår også godt, at der er nogle udfordringer, men mange af dem har heller ikke lyst til nødvendigvis at sige meget højt, at det betyder noget for dem at få de her penge.
Der tror jeg altså, at højrefløjen i dag forregner sig, når man står heroppe og gør nar ad de her udbetalinger.
Jeg har stået og svaret på spørgsmål om onsdagen her i Folketingssalen de sidste par uger, bl.a. fra Danmarksdemokraterne, hvor man har sagt, at det er milliardærfamilier, som får de her penge.
Jeg ved faktisk ikke, hvad det er, Danmarksdemokraterne mener, når de siger »milliardærfamilier«, men det må jo som minimum være en familie, der har 1 mia. kr. – ellers kan man vel ikke være milliardærfamilie.
Jeg tror ikke, at der er så mange milliardærfamilier, som får den her check; der er i det hele taget ikke særlig mange milliardærfamilier i Danmark.
Men jeg tror, at man skal skrue en lille smule ned for den nedladenhed, som der er over for de almindelige mennesker rundtomkring i landet, som får de her penge.
For at tage sådan det tekniske i det vil jeg sige, at vi afsætter de her 4,5 mia. kr. i 2026 til at give en målrettet, hurtig check til tusindvis.
Jeg ved ikke, om Folketingets medarbejdere kan tage de der diskussioner et andet sted.
Tak for det.
Dem, der får checken, er jo bl.a. pensionister, som ikke har en stor formue.
Det er studerende, ledige og børnefamilier, som har udfordringer med høje fødevarepriser.
Vi beskriver jo de fire hovedgrupper: Det er pensionister, som udgør 710.000, og som får 2.500 kr. i maj måned; det er bl.a. folk, der er på overførselsindkomst, og det kan være førtidspensionister, ledige og andre ydelsesmodtagere, som udgør 760.000 i det hele, og de får også 2.500 kr. i maj måned; det er for det tredje su-modtagere på udeboende sats, for øvrige skole- og uddannelsesydelser er det ca. 27.000, der får 1.000 kr. i maj måned; og for det fjerde er det børnefamilier, hvor den ene forælder har en personlig indkomst på under ca. 500.000 kr., og det er ca. 620.000 personer, der får 2.500 kr. i juni.
Som børnefamilie kan man få to checks, så det bliver 5.000 kr.
Udbetalingen deles som udgangspunkt lige som børne- og ungeydelsen, så en forælder, der får hele børne- og ungeydelsen alene, vil derfor også få den fulde fødevarecheck.
Hvis man er i flere af målgrupperne, vil man samlet som borger dog stadig højst kunne modtage 5.000 kr.
Som nævnt er det vigtigt for regeringen og aftalepartierne, at pengene kommer ud hurtigst muligt til danskerne til gavn for de mennesker, som i særlig grad har mærket de høje fødevarepriser.
Derfor vil man i modsætning til varmechecken – den er blevet nævnt flere gange i dag –
bruge en kendt administrationsmodel, som vi forventer vil give hurtigere udbetalinger.
Jeg tror, det er vigtigt bare lige at hæfte sig ved det her, for der er flere, der har sagt, at det bliver ligesom med varmechecken.
En stor del af den fejlmargen, der var med varmechecken, skyldtes jo, at man brugte et nyt system, hvorimod man med den her check bruger det system, som vi brugte i 2020, dengang vi udbetalte 1.000 kr. til en række danskere, efter at der havde været nedlukninger og der var brug for at sætte gang i økonomien.
Vi brugte det også i 2023, da der blev udbetalt et engangsbeløb på 5.000 kr. til en række folkepensionister, og begge de gange blev det udbetalt med relativt få fejl og i hvert fald slet ikke på samme måde, som det foregik med varmechecken.
Så det er blot for også at komme med den oplysning til flere af de ordførere, som har forsøgt at lave den sammenligning, der har været nævnt.